kaerle etc. doen condt allen luyden nu ende naemaels wesende dat
wy ontfangen hebben supplicatie die oetmoedige supplicatie van
peeter de rakelere arm scamel arbeytere inhoudende hoe dat hy suppliant inden
beginsele vander vasten lestleden over een jaer geleden met zekere$
zynen medegescelschape heeft geweest opten werf binnen onsen stadt van
antwerpen aldaer men soude gaen ontladen een scip goets toebehoirende
zebrechte peeterssen ende is aldaer gecomen een geheeten neelken
myn kindt vragende den suppliant peeter en sal ic nyet mede werck
winkende hem mitter hant nyet wetende de suppliant tot wat fyne
anders van dat hy naederhant verstaen heeft dat tselve wincken
was in schimpinge ende spottinge van hem want de voirs. neelken
is terstont met sekeren zynen geselle gesprongen int voirs. scip heeft
met luyder stemmen een liedeken op gedicht ter iniurien van zynder
huysvrouwen daer inne de selve suppliant zeer vergrampt is gew$
nyettemin hy heeft hem eenwerf daer inne te vreden gestelt ende
tselve verdragen welcken nochtans nyettegenstaende heeft hem die
voirs. neelken zeere corts daernae gevoirdert tvoirs. liedeken te repeterene
ende meer ende meer te singene ende want hy sach dat de voirs. suppliant
hem daer inne bloedelyck stoorde soe heeft hy ten lesten geseegt dunct
u dat men u te cort doet soe compt aen dlant welck de suppliant oic
verdroech maer want de voers. iniurien egeen eynde en namen is ten
lesten de suppliant zelve uuyten scepe gesprongen seggende ghy hoerekint
zydi nu een man zoe compt ende de voirs. neelken es hem gevolght
treckende elck huere opstekers de suppliant uuyt synder scheyden
ende de voirs. neelken uuyt zyne coussen welcke neelken by den
omme standers terstont worde gehouden maer hy ontweldichde hen
seggende ic sal hem in loopen zoe hy oyc dede mitswelcken de
suppliant op zyn hoede wesende hem heeft verrascht ende geraect in zyn
zyde daer af hy zeer corts daer nae deser werelt afgescheyden is
god wille der sielen genadich zyn ende hoewel hy metten naesten
vrienden ende magen is overcomen ende dat hem tvoirs. feyt uuyt gronde
zynder herten leet is nochtans en soude hij binnen onsen lande van
brabant noch elders nyet derren verkeeren noch converseren ten
ware dat hem hierop worde versien van onsen gracien ende genade ende
besundere van onsen oepenen brieven van remissien in behoirlycker formen
alsoe hy suppliant seegt ons daerom oetmoedelyck biddende
waerom soe eest dat wij desen aengesien geneycht wesende
ter beden des voirs. peeters van rakelere suppliant ende willende hem
in dit stuck te prefereren gracie ende misericordie voer stranheyt ende rigeur
van justicien besundere ter eeren van bitter passie ende lijden onsheeren
jesus christus dwelc hy opten goeden vrydach voere de salicheyt van allen
menschen geleden heeft hebben den selven suppliant inden gevalle
als boven quytgeschonden geremitteert ende vergeven schelden quijte
remitteren ende vergeven uuyt sunderlinger gracien by desen onsen brieve
tfeyt ende dootslach boven geruert mitsgaders alle offensie ende
bruecke corporele ende criminele daer inne hy ter causen voirscreven
mits dat daeraen cleven mach tegen ons ende justicie mesdaen ende
mesbruyct mach hebben ende hebben hem daeraf wedergestelt
ende gerestitueert stellen weder ende restitueren tot zynen goeden name
fame ende geruchte in onsen voirs. lande ende hertoochdomme van brabant
allen anderen onsen landen ende heerlichheyden ende tot zynen onverbeurde
goeden indyen hij ennige onder ons heeft gelyck ende in alder manieren
soe hy was voere den toecompst vanden voirs. feyte imponerende
hierop een eeuwich geswych onsen procureur generael in brabant ende alle
anderen onsen justicieren ende officieren wye sy zyn satisfactie ende
beternisse eerst ende voeral gedaen der partie geinteresseerde indyen die
noch nyet gedaen en zij ende eenige daertoe staet civilyck alleenlyck
behoudelyck dat die voirs. suppliant gehouden sal syn tvoirs. feyt tegen
ons te beteren civilyck nae gelegentheyt vander saken ende faculteyt
zynen goeden met oyc te betalen de costen van justicien hieromme alreeds
gedaen ende te doene allet ter taxatien ende moderatien van onsen lieven ende
getruwen den cancellier ende luden van onsen raede in brabant die $
daertoe gecommitteert hebben ende committeren by desen ontbieden dae$
ende bevelen den selven onsen cancellier ende raedsluyden dat voer hen geroepen
de gene die daerom behoiren geroepen te zyne zy procederen wel ende
duechdelyck ter verificatie ende interinementen van desen ende totter taxatie ende
moderatie vanden voirs. amende ende costen alsoe zy sullen bevinden behoir$
welck interinement de voirs. suppliant gehouden sal zyn te
versuecken ende hem in persoen te presenteren in onsen voirs. rade binnen
jaere naestcomende op de pene van te verbuerene deffect van desen ende
dat gedaen ende de selve civile boete ende costen van justicien getaxeert
ende betaelt zynde in handen vanden genen dyen dat behoiren sal
onse voirs. procureur generael in brabant ende alle andere onse rechteren
justicieren officieren ende ondersaten iegewoirdige ende toecomende
dyen dat aengaen sal mogen huere stedehouderen ende een
yegelyck van hen besundere soe hem toebehoiren sal doen laten ende
gedoogen den voirs. suppliant van deser onser teghewoirdigher gracien remissien ende
pardoene ende van allen den inhouden van desen inder vuegen ende
manieren voere verhaelt rustelyck vredelyck volcommelyck ende
eeuwelyck genyeten ende gebruycken zonder hem te doene noch te
laeten geschieden nu noch in toecomende tyden ennich hinder letsel
oft moyenisse aen lyve noch aen goeden ter contrarien maer indyen
zyn lyff off eenige van zynen goeden daerom gearrsteert becommert
# sy hieraff verantwoirdt
byden ontfanger vanden
exploiten
off belet waeren dat zy die setten ende stellen oft doen setten ende stellen
terstont ende sonder vertreck tot geheelder ende volcommender delivrancie want
ons alsoe gelieft ende ten eynde dat dit vast ende gestadich blyve
tot eeuwygen dagen soe hebben wy onsen zegel hieraen doen hangen
behoudelyck in anderen dingen onsen rechte ende eenen yegelycken anderen
dessyns gegeven in onser stadt van bruessele opten goeden vrydach
inde maent van april int’ jaer onsheeren duysent vyffhondert ende
zevenendertich ende van onsen keyserycke txixe ende van castillien etc.
txxiiie aldus stont gescreven opte plycke byden keyser in zynen
raede ende geteekent boudewyns noch stont gescreven opte
selve plycke visa registrata
ghecollacionneert tegens
doriginaele brieven by my
decock